section_heading: Djelatnost i povijest
paragraph_text: Od 1969. djeluje Galerija Forum (Teslina 16). Galeriju su utemeljili ugledni hrvatski umjetnici: Edo Murtić, Frano Šimunović, Zlatko Prica, Kosta Angeli Radovani, Oton Postružnik, Ferdinand Kulmer i drugi. Galerija Forum profilirala je svoj program na vrhunskim likovnim i estetskim vrijednostima, i njezino je djelovanje bilo od izvanrednoga značaja u hrvatskoj sredini. Upravo na tim vrijednostima koje su već postale i zaštitnim znakom Galerije koja je u minulim desetljećima jasno izgradila svoj izlagački program, 2001. godine utemeljena je i Nagrada Galerije Forum koja se svake godine dodjeljuje likovnom stvaraocu za uspješno realiziranu samostalnu izložbu. Tom se Nagradom također želi promicati one likovne vrijednosti koje Galerija koncepcijski i provodi u svojemu prostoru.